WTI พุ่งกว่า 2% ทะลุ 69 เหรียญ ซื้อเก็งกำไรหนุนตลาด
ราคาน้ำมัน WTI พุ่งกว่า 2% ทะลุ 69 เหรียญ ซื้อเก็งกำไรหนุนตลาด หลังราคาร่วงหนักก่อนหน้านี้
ราคาน้ำมัน WTI พุ่งกว่า 2% ทะลุ 69 เหรียญ ซื้อเก็งกำไรหนุนตลาด หลังราคาร่วงหนักก่อนหน้านี้
21 มี.ค. 2566

ผู้สื่อข่าวรายงานว่า วันนี้(21มี.ค.66) สัญญาน้ำมันดิบ WTI พุ่งขึ้นกว่า 2% ทะลุระดับ 69 ดอลลาร์ ขณะที่นักลงทุนส่งแรงซื้อเก็งกำไรเข้าตลาด หลังราคาดิ่งลงก่อนหน้านี้ ท่ามกลางความวิตกเกี่ยวกับเสถียรภาพในระบบธนาคาร
นอกจากนี้ ราคาน้ำมันได้ปัจจัยหนุนจากการอ่อนค่าของดอลลาร์ ซึ่งจะเพิ่มความน่าดึงดูดของสัญญา โดยทำให้สัญญาน้ำมันมีราคาถูกลงสำหรับผู้ถือครองเงินสกุลอื่น
โดย ณ เวลา 21.12 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX บวก 1.71 ดอลลาร์ หรือ 2.53% สู่ระดับ 69.35 ดอลลาร์/บาร์เรล
นักลงทุนคลายความกังวลต่อวิกฤตการณ์ในระบบธนาคารสหรัฐ หลังนางเจเน็ต เยลเลน รัฐมนตรีคลังสหรัฐ กล่าวว่า ระบบธนาคารของสหรัฐมีเสถียรภาพ หลังจากที่ทางการสหรัฐออกมาตรการเสริมสภาพคล่องก่อนหน้านี้ และรัฐบาลพร้อมดำเนินการมากขึ้น หากพบว่าวิกฤตการณ์ลุกลามออกไป
นักลงทุนจับตาธนาคารกลางสหรัฐ (เฟด) ซึ่งจะเริ่มการประชุมนโยบายการเงินในวันนี้ และจะแถลงผลการประชุมในวันพรุ่งนี้
ผลการสำรวจนักวิเคราะห์ส่วนใหญ่เชื่อว่า เฟดจะปรับขึ้นอัตราดอกเบี้ย 0.25% ในการประชุมรอบนี้ ซึ่งจะเป็นการแสดงความเชื่อมั่นของเฟดว่าสามารถรับมือวิกฤตการณ์ในระบบธนาคารขณะนี้ และเฟดจะยังคงให้ความสำคัญต่อการสกัดเงินเฟ้อ แม้มีสัญญาณการชะลอตัว แต่ก็ยังคงสูงกว่าเป้าหมายของเฟดที่ระดับ 2%
ขณะเดียวกัน ตลาดจับตาการเปิดเผยสต็อกน้ำมันดิบของสถาบันปิโตรเลียมอเมริกา (API) ในวันนี้ ขณะที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันพรุ่งนี้